Mutual fund Society
สังคมกองทุนรวม ประจำวันศุกร์ที่ 30 ก.ย. 2554
30 ก.ย. 2554

สังคมกองทุนรวม ประจำวันศุกร์ที่ 30 ก.ย. 2554
โดย..แฟมิลี่ โนฮาว 
หัวใจสับสนเหลือจะกล่าวในช่วงสัปดาห์ที่ผ่านมา ตลาดหุ้นผันผวนเหลือจะเดา จากในช่วงต้นสัปดาห์ที่หุ้นทรุดลงอย่างหนัก มาปรับตัวได้ในวันอังคารเท่านั้น แต่กระนั้นก็ไม่ Cover การทรุดตัวลงไป ตอนนี้นักวิเคราะห์เทคนิคให้กรอบดัชนีกันน่ากลัวจริงๆ .
แม้หุ้นทั่วโลกเริ่มดีดกลับ แต่ยังเอาแน่เอานอนอะไรไม่ได้ 
ที่แน่ๆ คือธนาคารขนาดใหญ่ในยุโรปต้องเพิ่มทุนครั้งใหญ่ และความหวาดกลัวเรื่องเศรษฐกิจถดถอยจะกลับมาอีกรอบ 
หุ้นทรุด กองทุนหุ้นก็ทรุดตาม นักลงทุนหลายท่านคงใจหาย เพราะราคาหน่วยลงทุนหายวับไปหลายบาท ครั้นจะบอกว่าเป็นโอกาสในการเข้าซื้อกองทุน LTF ก็เหมือนเป็นการพูดปลอบใจ เพราะที่ซื้อไว้ก็ปรับราคาลงไปแล้ว 
แต่เอาเถอะ รีบๆ ซื้อก่อนที่จะหมดการให้สิทธิลดหย่อนภาษี 
กองทุนออกใหม่ช่วงนี้ บลจ.ทิสโก้ คว้าจังหวะหุ้นไทยปรับฐานแรง ออกกองทุนเปิดทิสโก้ ไทย อิควิตี้ ทริกเกอร์ 8% #2 โดยตั้งเป้าหมายทำกำไรไว้ที่ 8% ขาย IPO ถึงวันที่ 5 ต.ค.นี้ เชื่อมั่นพื้นฐานของตลาดหุ้นไทยและเศรษฐกิจไทยมีความแข็งแกร่ง เป็นจังหวะที่ควรเข้าลงทุน คาดว่าตลาดมีโอกาสสูงที่จะดีดกลับเมื่อนักลงทุนต่างชาติคลายความกังวล 
บลจ.ยูโอบี (ไทย) เสนอขายกองทุนเปิดยูโอบี เอฟไอ พลัสพลัส 6/20 เป็นกองทุนเปิดตราสารหนี้ อายุ 6 เดือน ลงทุนทั้งในและต่างประเทศ คาดหมายผลตอบแทน 3.40% ขาย IPO ถึงวันที่ 3 ต.ค. 
บลจ.ไทยพาณิชย์ ก็มีเปิด 2 กองทุน เป็นกองตราสารหนี้อายุ 3 เดือน กับ 6 เดือน คาดหมายผลตอบแทนที่ 3.38% และ 3.53% ตามลำดับ ขาย IPO ถึง 3 ต.ค. 
บลจ.กรุงศรี ก็ออกกองทุนเปิดกรุงศรีไทยโน้ท 6M10 อายุ 6 เดือน คาดหมายผลตอบแทน 3.50% ขาย IPO ถึงวันที่ 3 ต.ค.นี้ 
ส่วนการลงทุนทองคำในช่วงนี้ละเลยไม่ได้ แม้ราคาทองจะปรับลดลง แต่กูรูมองเป็นจังหวะเข้าลงทุนได้ บริษัท โกลเบล็ก โฮลดิ้ง แมนเนจเม้นท์ และบริษัทหลักทรัพย์ โกลเบล็ก ซึ่งเป็นผู้ค้าทองคำ และตัวแทนการลงทุนในการซื้อขายหลักทรัพย์ ได้จับมือกับ บลจ.วรรณ เปิดขายกองทุนเปิดไทยเด็กซ์ โกลด์ อีทีเอฟ หรือ GOLD99 เป็นกองทุนเปิดที่มีการลงทุนในทองคำแท่ง ซึ่งราคาซื้อขายในแต่ละวันจะมีการเปลี่ยนแปลงตามราคาทองคำแท่งในตลาดทองคำ ขาย IPO ถึง 30 ก.ย. ซื้อไม่ทันก็เข้าไปซื้อในตลาดหลักทรัพย์ได้ 
ปิดท้ายด้วยการไปหาความรู้กับ บลจ.ยูโอบี (ไทย) ชวนฟังเสวนาพิเศษ “เล็งโอกาส เลี่ยงความเสี่ยง เลือกสินทรัพย์ เล่าเรื่องลงทุน” วันที่ 4 ต.ค. 2554 เวลา 13.00-16.15 น. ณ หอประชุมศาสตราจารย์สังเวียน อินทรวิชัย ชั้น 3 ...งานนี้มี กรวุฒิ ลีนะบรรจง ประธานเจ้าหน้าที่บริหารการลงทุน และรัชดา ตั้งหะรัฐ ผู้อำนวยการอาวุโส หัวหน้าฝ่ายวางแผนการลงทุนส่วนตัวแทนขาย บลจ.ยูโอบี ร่วมให้ข้อมูล ..